LXXI.  Ecclesiam Ragusinam, rogante Tribuno archiepiscopo tuendam suscipit, ejusque privilegia confirmat.   (Laterani, Jun. 21.) [HORMAYR,  Gesch. d. gef. Grassch. Tirol,  I, II, 127.]
Author: Clemens III

CLEMENS episcopus, servus servorum Dei, venerabili fratri TRIBUNO Ragusino archiepiscopo ejusque successoribus canonice substituendis, in perpetuum.

In eminenti apostolicae sedis specula disponente Domino, licet immeriti constituti, fratres nostros archiepiscopos et episcopos tam vicinos quam longe positos, fraterna debemus charitate diligere, et ecclesias eorum gubernatione commissas apostolicae sedis privilegio communire. Eapropter, venerabilis in Christo frater Tribune archiepiscope, tuis justis postulationibus clementer annuimus, et ecclesiam Ragusinam cui, auctore Deo, praeesse dignosceris, ad exemplar praedecessorum nostrorum felicis recordationis Innocentii, Anastasii, Adriani, et Urbani Romanorum pontificum sub beati Petri et nostra protectione suscipimus et praesentis scripti privilegio communimus. Statuentes ut quascunque possessiones, quaecumque bona eadem ecclesia impraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis praestante Domino, poterit adipisci, firma tibi tuisque successoribus et illibata permaneant. In quibus haec propriis duximus exprimenda vocabulis. Locum ipsum in quo praefata ecclesia sita est cum omnibus pertinentiis suis. Omnes parochias ad jus commissae tibi Ecclesiae pertinentes scilicet, regnum Zachuliniae, regnum Servuliae, quod est Bosna, ac regnum Tribuniae, civitatem quoque Catarinensem, seu Rosae Guduanensem, Antivarensem, Liciniacensem, Suacensem, Scodrinensem, Divasterinensem et Polatensem, cum abbatiis, ecclesiis, et parochiis suis. Confirmamus etiam vobis omnes possessiones, et quaecunque bona in ecclesiis, decimis, vallibus, colonis, praediis, agris, nemoribus, montibus, collibus, aquis, pratis aut quibuslibet aliis rebus dioecesanae vel proprietariae dispositionis titulo, praedicta Ragusina Ecclesia juste et canonice possidet, pallii quoque usum pontificalis, videlicet officii plenitudinem, humilitatis et justitiae signum ad missarum solemnia celebranda, sicut antecessoribus tuis concessum fuisse dignoscitur, et in festivitate Beati Blasii et in praecipuis festivitatibus ecclesiae tuae tibi tuisque successoribus auctoritate apostolica confirmamus. Quo his diebus tantum adjuncto festo Beati Blasii et praecipuis festivitatibus ecclesiae tuae fraternitas tua uti meminerit quibus antecessoribus tuis ab apostolica sede constat indultum. Sane successores tuos a nobis nostrisque successoribus consecrationis gratiam in perpetuum decernimus recepturos. Prohibemus insuper ne interdictos vel excommunicatos tuos ad divinum officium aut communionem ecclesiasticam, quisquam recipere sine congrua satisfactione praesumat nisi forte periculum mortis immineat, ut, dum praesentiam tuam habere nequierint, per alium secundum formam Ecclesiae satisfactione praemissa, oporteat ligatum absolvi. Ad hoc libertates et immunitates a regibus, principibus et ab aliis personis tam ecclesiasticis quam mundanis ecclesiae tuae concessas, et antiquas et rationabiles consuetudines hactenus observatas, integras et illibatas praesenti decreto manere sancimus. Decernimus ergo, ut nulli omnino hominum fas sit praefatam ecclesiam temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare; sed omnia integra conserventur eorum, pro quorum gubernatione concessa sunt, usibus omnimodis profutura, salva sedis apostolicae auctoritate. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, nisi reatum suum congrua satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine divinae ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Amen. Amen. Ego Clemens Catholicae Ecclesiae episcopus ss. Ego Joannes presb. card. tunc temporis Sancti Marci ss. Ego Laborans presb. card. Sanctae Mariae Trans-Tiberim tunc temporis Calixti ss. Ego Pandolfus presb. card. tit Basilicae XII Apostolorum ss. Ego Melior presb. card. Sanctorum Joannis et Pauli tunc temporis Pammachii ss. Ego Rad. tunc temporis Sanctae Praxedis presbyter card. ss. Ego Petrus tunc temporis Sancti Clementis presb. card. ss. Ego Bobo tunc temporis Sanctae Anastasiae presb. card. ss. Ego Alex, tunc temporis Sanctae Susannae presb. card. ss. Ego Petrus pres. card. tunc temporis Sancti Petri ad Vincula ss. Ego Jordanus presb. card. Sanctae Pudentianae tunc temporis Pastoris ss. Ego Jacobus diac., eard. Sanctae Mariae in Cosmedin ss. Ego Gratianus SS. Cosmae et Damiani diac. card. ss. Ego Octavianus Sanctorum Sergii et Bacchi diac. card. ss. Ego Gregorius Sanctae Mariae in Porticu diac. card. ss. Ego Joannes Felix Sancti Eustachii diac. diac. juxta templum Agrippae ss. Ego Joannes Sancti Theodori diac. card. ss. Ego Bernardus Sanctae Mariae Novae diac. card. ss. Ego Gregorius Sanctae Mariae in Aquino diac. card. ss. Datum Laterani, per manum Moysi, Sanctae Romanae Ecclesiae subdiaconi, vicem agentis cancellarii, XI Kal. Julii indictione VI, incarnationis Dominicae. anno 1188, pontificatus vero Clementis III anno primo.